**Informatīvais ziņojums**

**par būvniecības izmaksu indeksēšanas slieksni**

**2016.gadā noslēgtiem līgumiem**

Informatīvais ziņojums par būvniecības izmaksu indeksēšanas slieksni 2016.gadā noslēgtiem līgumiem sagatavots, izpildot Ministru kabineta 2012.gada 6.marta sēdes protokola Nr.12 25.§ „Informatīvais ziņojums "Par vadlīnijām būvniecības izmaksu indeksācijai"” 7.punktā doto uzdevumu: „Ekonomikas ministrijai sadarbībā ar Finanšu ministriju katru gadu līdz 30.novembrim noteikt indeksēšanas slieksni būvizmaksu indeksiem, kurus piemēro nākamā gadā noslēgtiem līgumiem”.

Informatīvajā ziņojumā ir noteikts indeksēšanas slieksnis 2016.gadā noslēgtiem būvniecības darbu līgumiem, kā arī aprakstīts tā izmantošanas piemērs indeksēšanas apjoma noteikšanai.

Šis ir jau ceturtais gads, kuram tiek noteikts būvniecības izmaksu izmaiņu slieksnis, kuru pārsniedzot var indeksēt līgumā noteiktās izmaksas.

2016.gadā noslēgtiem būvniecības darbu līgumiem indeksēšanas slieksnis visiem būvizmaksu ceturkšņa indeksiem tiek noteikts 2,41% līmenī (vidējās būvniecības izmaksu izmaiņas ceturksnī pret iepriekšējo ceturksni).

2016.gadam noteiktais slieksnis ir tāds pats, kāds tika noteikts 2015.gadam. 2015.gada būvniecības izmaksu faktiskā dinamika būtiski atpalika no sliekšņa vērtības un arī prognozējamās cenu izmaiņas turpmākiem diviem gadiem ir zemākā līmenī. Pie šādas būvniecības izmaksu pieauguma prognozes, ik ceturkšņa kāpums par 2,41% jāuzskata par *force majeure* situāciju, kuru sasniedzot uzņēmēju zaudējumi (divgadu un ilgākam būvniecības periodam) var pārsniegt 10% no projekta līguma vērtības. Tāpēc nav pamata 2016.gadam noteikt citu slieksni.

Galvenie indeksēšanas principi ir noteikti informatīvajā ziņojumā "Par vadlīnijām būvniecības izmaksu indeksācijai". Būvniecības izmaksas tiek indeksētas tikai tad, ja projekta līgumā ir atrunāta izmaksu indeksācijas iespēja pie nosacījuma, ja faktiskā izmaksu inflācija (būvniecības izmaksu pārmaiņas) pārsniedz noteikto slieksni. Izmaksu indeksāciju sāk tikai ar piekto būvniecības projekta realizācijas ceturksni.

Lai indeksētu konkrētā ceturkšņa (c) izmaksas, jāizmanto kumulatīvās izmaksu indeksa pārmaiņas attiecībā pret bāzes ceturksni (ceturksnis pirms būvniecības projekta īstenošanas uzsākšanas ceturkšņa).

1.tabulā doti būvniecības izmaksu indeksa pārmaiņu sliekšņa vērtības (procentos) ceturksnim c attiecībā pret bāzes ceturksni atbilstoši šajā informatīvajā ziņojumā noteiktam vidējam ik ceturkšņa indeksēšanas slieksnim – 2,41%.

1.tabula

**Būvniecības izmaksu indeksa pārmaiņu sliekšņa vērtības**

**konkrētam ceturksnim attiecībā pret bāzes ceturksni**

(%)

|  |  |  |  |  |  |
| --- | --- | --- | --- | --- | --- |
| **Ceturksnis** | **BII pārmaiņas** | **Ceturksnis** | **BII pārmaiņas** | **Ceturksnis** | **BII pārmaiņas** |
| 5 | 12,65 | 9 | 23,92 | 13 | 36,31 |
| 6 | 15,37 | 10 | 26,91 | 14 | 39,60 |
| 7 | 18,15 | 11 | 29,97 | 15 | 42,96 |
| 8 | 21,00 | 12 | 33,10 | 16 | 46,41 |

Indeksēšanas koeficienta aprēķināšanai tiek izmantoti ceturkšņu būvniecības izmaksu indeksi (BII), kuri tiek publicēti Centrālās statistikas pārvaldes (CSP) tīmekļa vietnes *“Datu bāzes”* Ražotāju cenu ceturkšņu sadaļas tabulā RC082 (*Būvniecības izmaksu indeksi sadalījumā pa objektiem un resursu grupām, 2010=100*).

Lai konstatētu vai faktiskā būvniecības izmaksu inflācija pārsniedz noteikto slieksni un aprēķinātu indeksācijas apjomu, jāveic sekojoši aprēķina soļi:

**1.solis**

Jāaprēķina faktiskā būvniecības izmaksu indeksa pārmaiņu vērtība (%) ceturksnī c.

$∂P\_{f}^{c}=\left(\frac{P\_{f}^{c}}{P\_{f}^{0}}-1\right)\*100$ ,

kur $∂P\_{f}^{c}$ – faktisko būvniecības izmaksu indeksa pārmaiņas pret bāzes ceturksni procentos ceturksnī c;

 c – kārtējā līguma izpildes ceturkšņa numurs (c = 5, 6, ..., n);

 $P\_{f}^{c}$ – atbilstošais būvniecības izmaksu indekss ceturksnī c, kuru publicē CSP tabulā RC082 ;

 $P\_{f}^{o}$ – būvniecības izmaksu indekss bāzes ceturksnī, kuru publicē CSP tabulā RC082.

*Piemērs*

Piemērā izmantoti vēsturiskie CSP būvniecības izmaksu indeksa dati par 2005. un 2006.gadu (uz šo laika periodu attiecas dati no tabulas RC081 (*Būvniecības izmaksu indeksi sadalījumā pa objektiem un resursu grupām, 2005=100)*). Pieņemts, ka būvniecības projekta īstenošana uzsākta 2005.gada 2.ceturksnī, kā arī līgumā atrunāts, ka tiek indeksētas mašīnu un mehānismu uzturēšanas un ekspluatācijas (MM) izmaksas.

Atbilstoši CSP vēsturiskajiem datiem MM faktiskās izmaksu indeksa pārmaiņas būvniecības projekta 5.realizācijas ceturksnim bija

$∂P\_{f}^{5}=\left(\frac{P\_{f}^{5}}{P\_{f}^{0}}-1\right)\*100=\left(\frac{115,1}{96,4}-1\right)\*100=19,4$ .

**2.solis**

1.solī iegūtā vērtība jāsalīdzina ar attiecīgā ceturkšņa 1.tabulā doto sliekšņa vērtību.

Būvniecības izmaksas tiek indeksētas, ja

$∂P\_{f}^{c}>∂P\_{sl}^{c}$ ,

kur $∂P\_{f}^{c}$ – faktisko būvniecības izmaksu indeksa pārmaiņas procentos ceturksnī c;

 $∂P\_{sl}^{c} $– būvniecības izmaksu indeksa pārmaiņu slieksnis procentos ceturksnim c;

 c – kārtējā līguma izpildes ceturkšņa numurs (c = 5, 6, ..., n).

*Piemērs*

Piemērā izmantots tāds pats ceturkšņa būvniecības izmaksu pārmaiņu slieksnis kā šajā informatīvajā ziņojumā (2,41%). Par cik faktiskās būvniecības izmaksu pārmaiņas (19,4%) bija par 6,75% lielākas nekā noteiktais slieksnis 5.ceturksnim (12,65%), tad 5.ceturkšņa veikto darbu izmaksām varēja veikt indeksāciju.

**3.solis**

Jāaprēķina būvniecības izmaksu indeksācijas koeficients.

$k^{c}=1+\frac{∂P\_{f}^{c}-∂P\_{sl}^{c}}{100}$ ,

kur $k^{c}$ – būvniecības izmaksu pārrēķinu koeficients ceturksnī c;

 c – kārtējā līguma izpildes ceturkšņa numurs (c = 5, 6, ..., n);

 $p∂P\_{f}^{c}$ – faktisko būvniecības izmaksu indeksa pārmaiņas procentos ceturksnī c;

 $∂P\_{sl}^{c}$ – būvniecības izmaksu indeksa pārmaiņu slieksnis procentos ceturksnim c.

Ja ceturksnī nevar veikt indeksāciju, tad koeficienta vērtība ir 1.

*Piemērs*

Iepriekšminētajam piemēram indeksācijas koeficienta aprēķins ir sekojošs:

$k^{5}=1+\frac{∂P\_{f}^{c}-∂P\_{sl}^{c}}{100}=1+\frac{19,4-12,65}{100} $= 1,0675 .

**4.solis**

Ceturksnī veikto darbu (par kuriem notiek norēķini) tāmes izmaksas jāreizina ar indeksācijas koeficientu.

Ja norēķini ir par pusgada vai gada darbiem, tad izmaksu indeksācijai jāizmanto atbilstošā perioda vidējais indeksācijas koeficients. Piemēram,
3. pusgadam jāizmanto 5. un 6.ceturkšņa indeksācijas koeficientu summa dalīta ar divi. Atbilstoši gada izmaksām ir jāsummē 4 ceturkšņu rādītāji un jādala ar četri.

Ekonomikas ministre D.Reizniece-Ozola

Vīza: Valsts sekretārs R.Beinarovičs

24.11.2015.

Piņķe
67013224, Gunta.Pinke@em.gov.lv